Kaapstad sê beurtkrag raak waterdiensteArgieffoto (Foto: Bernd Müller/Pixabay) Uitgerekte, hoë fases beurtkrag het ŉ impak op waterverskaffingsdienste in Kaapstad – veral in hoogliggende dele waar water gepomp moet word om by eiendom uit te kom. Die stad se direktoraat oor water en sanitasie versoek inwoners om, as ŉ voorsorgmaatreël, minder water te verbruik tydens uitgerekte beurtkragfases. Hoogliggende of bergagtige streke wat van waterpompstasies afhanklik is, het ŉ groter risiko van lae druk of geen waterdruk nie tydens beurtkrag. Die betrokke gebiede sluit in Somerset-Wes, De Novo en Kraaifontein (insluitend Belmontpark, Eikendal en Scottsville), suidelike voorstede (vanaf Simonstad tot Murdoch Valley) en Houtbaai. Stad Kaapstad onderneem om inwoners deur sy Twitter-profiel (@CityofCTAlerts) op hoogte te hou van enige verandering. “Die uitdaging is dat reservoirs nie vinnig genoeg hervul word tydens lang beurtkragfases wanneer inwoners baie water verbruik nie,” sê Siseko Mbandezi, waarnemende burgemeesterskomiteelid oor water en sanitasie. “Deur minder water te verbruik, help dit ons om die bedryfsuitdagings te hanteer, hoofsaaklik erge beurtkrag wat ŉ impak het op ons waterbehandelingsaanlegte en vermoë om goeie gehalte drinkwater aan reservoirs en gebiede reg oor Kaapstad te verskaf.” Stad Kaapstad versoek inwoners om die kollektiewe waterverbruik te verminder na 850 miljoen liter water per dag. Kraanwater is steeds veilig om te drink en die damme is meer as 65% vol.